I. Mikloš, podpredseda vlády a  minister financií SR: (2003-12-16):
Jednou z priorít prístupového procese Slovenskej republiky do Európskej únie je splnenie záväzku týkajúceho sa zosúladenia medzinárodných hospodárskych zmlúv všeobecnej povahy Slovenskej republiky, dohôd o podpore a vzájomnej ochrane investícií, ktorých gestorom je ministerstvo financií, s právom Európskej únie. Táto zmluva bola identifikovaná Európskou komisiou ako najproblematickejšia dohoda. V nadväznosti na uvedené sa v priebehu roka 2002 – 2003 uskutočnili viaceré konzultácie medzi Európskou komisiou, Spojenými štátmi a kandidátskymi krajinami za prítomnosti členských krajín Európskej únie na vyjasnenie problémov týkajúcich sa nezlučiteľnosti bilaterálnych investičných dohôd s acquis communautaire. Dohoda medzi Českou a Slovenskou Federatívnou Republikou a Spojenými štátmi americkými o vzájomnej podpore a ochrane investícií bola podpísaná 22. októbra 1991 vo Washingtone a nadobudla platnosť 19. decembra 1992. Európska komisia na svojom zasadnutí dňa 2. septembra 2003 schválila Memorandum o porozumení týkajúce sa bilaterálnej dohody s USA a protokoly s výkladom k bilaterálnym investičným dohodám s USA. Vláda Slovenskej republiky na svojom zasadnutí dňa 16. septembra 2003 uznesením č. 883 vyslovila súhlas s Memorandom o porozumení. Vzhľadom na to, že Dohoda medzi Českou a Slovenskou Federatívnou Republikou a Spojenými štátmi americkými o vzájomnej podpore a ochrane investícií je medzinárodná prezidentská zmluva všeobecnej hospodárskej povahy v zmysle čl. 7 ods. 4 Ústavy Slovenskej republiky a Dodatočný Protokol medzi Slovenskou republikou a Spojenými štátmi o vzájomnej podpore a ochrane investícií modifikuje predmetnú dohodu, je potrebné v súlade so Zásadami vlády Slovenskej republiky pre oblasť medzinárodných zmlúv po podpise požiadať o vyslovenie súhlasu Národnú radu. Ďakujem. Z. Martináková, podpredsedníčka NR SR: Ďakujem, pán minister. Prosím určeného spoločného spravodajcu z výboru pre financie, rozpočet a menu pána poslanca Jozefa Hurbana, aby informoval Národnú radu o výsledku rokovania výborov o tomto návrhu. Nech sa páči, pán poslanec. J. Hurban, poslanec: Vážená pani podpredsedníčka Národnej rady, vážený pán podpredseda vlády, vážený pán minister, vážené kolegyne, kolegovia, dovoľte mi, aby som vás oboznámil so spoločnou správou Výboru Národnej rady Slovenskej republiky pre financie, rozpočet a menu a zahraničného výboru o výsledku prerokovania návrhu na vyslovenie súhlasu Národnej rady Slovenskej republiky s Dodatočným Protokolom medzi Slovenskou republikou a Spojenými štátmi americkými k Dohode medzi Českou a Slovenskou Federatívnou Republikou a Spojenými štátmi americkými o vzájomnej podpore a ochrane investícií z 22. októbra 1991 a výkladom k tejto Dohode (tlač 450). Výbor Národnej rady pre financie, rozpočet a menu ako gestorský výbor podáva Národnej rade Slovenskej republiky túto spoločnú správu výborov o prerokovaní uvedeného návrhu. Predseda Národnej rady pridelil návrh na vyslovenie súhlasu Národnej rady Slovenskej republiky s Dodatočným Protokolom a výkladom výboru pre financie, rozpočet a menu a zahraničnému výboru, ktoré predmetný návrh prerokovali. Gestorský výbor nedostal do začatia rokovania o návrhu na vyslovenie súhlasu stanoviská poslancov Národnej rady podané v súlade s § 75 ods. 2 zákona Národnej rady č. 350/1996 Z. z. o rokovacom poriadku. Odporúčanie pre Národnú radu Slovenskej republiky s návrhom vysloviť súhlas prijali výbor pre financie, rozpočet a menu a zahraničný výbor. Z uznesení výborov nevyplynuli žiadne pozmeňujúce a doplňujúce návrhy. Gestorský výbor na základe stanovísk výborov k návrhu na vyslovenie súhlasu teda odporúča Národnej rade Slovenskej republiky podľa čl. 86 písm. d) Ústavy Slovenskej republiky s Dodatočným Protokolom medzi Slovenskou republikou a Spojenými štátmi americkými k Dohode medzi Českou a Slovenskou Federatívnou Republikou a Spojenými štátmi americkými o vzájomnej podpore a ochrane investícií z 22. októbra 1991 a výkladom k tejto Dohode vysloviť súhlas. Táto správa výborov Národnej rady Slovenskej republiky bola schválená uznesením gestorského výboru č. 255 z 28. novembra 2003. Výbor určil poslanca Jozefa Hurbana za spoločného spravodajcu výborov a zároveň ho poveril predniesť spoločnú správu výborov na schôdzi Národnej rady Slovenskej republiky. Vážená pani podpredsedníčka, skončil som, otvorte, prosím, rozpravu. Z. Martináková, podpredsedníčka NR SR: Ďakujem, pán spravodajca. Otváram rozpravu. Písomne sa neprihlásil do rozpravy žiaden poslanec. Otváram možnosť ústne sa prihlásiť do rozpravy. Uzatváram možnosť hlásiť sa ústne do rozpravy. Vyhlasujem rozpravu za skončenú. Zároveň prerušujem rokovanie o tomto bode programu. Ďakujem, pán spravodajca. Pokračujeme prerokúvaním správy o plnení štátneho rozpočtu Slovenskej republiky za I. až III. štvrťrok 2003 . Správu vlády ste dostali ako tlač 469 a výsledky jej prerokovania vo výboroch máte ako tlač 469a. Správu uvedie pán podpredseda vlády a minister financií Ivan Mikloš. Prosím, pán minister, nech sa páči.